Aanhalings van Voorsitter Mao Zedong (Vereenvoudigde Chinees: 毛主席语录; Tradisionele Chinees: 毛主席語錄; pinyin: Máo Zhǔxí Yǔlù) is 'n boek met uitgesoekte aanhalings uit toesprake en geskrifte deur Mao Zedong (Mao Tse-toeng), die voormalige leier van die Kommunistiese Party van China. Dit is tussen 1964 en omstreeks 1976 gepubliseer en wyd versprei tydens die Kulturele Rewolusie. Die gewildste weergawes is in klein groottes gedruk wat maklik gedra kon word en is in 'n blink rooi omslag gebind. Dit het in die Weste algemeen bekend geword as die Rooi Boekie. Dit is een van die meesgedrukte boeke in die geskiedenis. Die boekie bevat 427 aanhalings, verdeel oor 33 hoofstukke. Die aanhalings is soms een sin lank, ander keer 'n aantal paragrawe. Die meeste aanhalings kom uit 'n ruim twintigtal dokumente wat in die vier boekdele van die Geselekteerde Werke van Mao staan. Die inhoud gaan veral oor Mao se ideologie, ook wel Maoïsme genoem. Deur 'n boek uit te gee dat almal verplig was om te lees, het Mao in die voetspore van die Chinese Keisers wat ook sulke memoranda of edikte uitgevaardig het.